陳卿座上得貴字
作者：釋居簡
朝代：宋

paragraphs: 後來如積薪，在前類揚粃。
群飛刺天去，尋墜九地底。
扶摇轉羊角，力盡固應爾。
趙孟能賤之，何取趙孟貴。
譬夫春方妍，處處耀桃李。
冶容倚皓態，厥類叵勝紀。
一時顔色鮮，永永曷足恃。
要當見平生，姑待灝商至。
楩楠大蔽牛，支厦棟梁器。
春風不知喜，秋風不知畏。
炎炎金石流，凜凜復墮指。
四時有常守，坐看造物戲。
用大古所難，肯顧萬牛廢。
懷哉楚令尹，落落差可擬。
彈冠既三仕，解冠輒三已。
豈弗曰代耕，豈弗曰行志。
終將奚以爲，了弗事慍喜。
一笑付倘來，道在百不理。
特操固超絕，小智謾嗟異。
區區榮辱際，判然遂成二。
炙手苟可熱，駢首爭附麗。
欣戚變妻孥，况復論州里。
悠哉經濟才，未始挂牙齒。
不獨不過口，未必不掩鼻。
惡此而逃之，政恐不免耳。
弗爲天下先，聞諸老聃氏。
徐行後長者，孟氏亦若是。
聃也未暇學，學孟顧不韙。
唐虞已千古，執中揆諸理。
問之果何事，孝悌而已矣。